als_Latn dik_Latn sag_Latn
Tashmë Kombëtarja shqiptare ka arritur pikën më të ulët. Kjo nisur nga rezultatet e 8 muajve të fundit, ku janë 5 humbje radhazi që rëndojnë mbi kuqezinjtë, 3 eliminatore dhe 2 miqësore, përkatësisht me Spanjën, Izraelin, Italinë, Bosnjën dhe Luksemburgun, gjë që nuk ndodhte që para 14 viteve. Sidomos kjo e fundit djeg shumë, pasi kundërshtari ishte modest dhe vjen në një moment kur për trajnerin De Biasi janë ngritur alibi nga më të ndryshmet, por me një përfundim: largimin e tij nga stoli kuqezi.
Po, ai do të largohet nga drejtimi i Shqipërisë nëse Izraeli do të fitonte edhe ndeshjen e kthimit. Sipas burimeve, do të jetë vetë FSHF-ja që do t’ia komunikojë shkarkimin, nëse De Biasi nuk do të japë dorëheqjen. Pra, gjithnjë në rast dështimi. FSHF do të presë De Biasin, nëse ai nuk lëviz nga “istikami” i tij, do të jetë e detyruar ta shkarkojë. Por gjasat më të mëdha janë që gjërat të zgjidhen me mirëkuptim mes palëve. Ky është skenari më i mundshëm.
Çfarë do të ndodhë nëse Shqipëria barazon apo fiton në Izrael? Kjo mbetet për t’u parë, por fjalët e De Biasit pas humbjes me Luksemburgun të lënë të kuptosh që ai sërish do të largohet. “Futbollistët nuk e kanë dëshirën e duhur”. Mjafton kjo shprehje për të kuptuar se edhe ai vetë nuk ndihet më i motivuar. Nuk ka më fjalime nxitje, letra të hapura motivimi, analiza dhe zgjedhje taktike të qëndrueshme, ku edhe vetë kuqezinjtë kanë shprehur rezerva. Gjithsesi, fjala e fundit i takon De Biasit.
als_Latn als_Latn als_Latn